Pelabur runcit, individu pasaran modal terus meningkat
KUALA LUMPUR: Penyertaan pelabur runcit dan individu dalam pasaran modal Malaysia telah meningkat meskipun dalam persekitaran mencabar, sekali gus membuktikan keyakinan mereka terhadap pasaran tersebut, kata Pengerusi Suruhanjaya Sekuriti Malaysia (SC), Datuk Syed Zaid Albar. Menurutnya, peningkatan itu dapat dilihat oleh pengurus pelaburan digital, platform pendanaan ekuiti (ECF) dan platform pembiayaan rakan setara (P2P), tukaran aset digital (DAX) serta broker dalam talian. “SC sudah lama berperanan sebagai penyokong inovasi digital yang konsisten dan telah bekerjasama rapat dengan penggiat industri ketika tempoh pandemik Covid-19 ini dengan melancarkan pelbagai inisiatif digital yang menepati keperluan pasaran. “Kami turut menggalakkan kerjasama dalam kalangan perantara dan penyedia e-perkhidmatan seperti platform e-dagang dan e-dompet untuk memperluas pengedaran produk-produk pasaran modal,” katanya ketika berucap merasmikian Persidangan Teknologi Kewangan (Fintech) SC x SC (SCxSC) di sini, baru-baru ini. Syed Zaid berkata, kesedaran terhadap produk dan perkhidmatan dalam talian itu serta penawarannya juga meningkat ketika tempoh kawalan pergerakan dan memberi manfaat di tengah-tengah kesuraman akibat pandemik itu. Malah, katanya, SC dan industri turut bekerjsama erat bagi memanfaatkan peluang yang tidak dijangkakan namun dapat memberi impak positif untuk melonjakkan agenda digital pasaran modal. Selain itu, beliau turut mengingatkan para pelabur untuk mengutamakan pertimbangan sewajarnya bagi memastikan individu atau syarikat yang menawarkan produk pasaran atau perkhidmatan tersebut adalah tersenarai di daftar awam SC. Mereka turut digesa membantu SC dengan melaporkan sebarang aktiviti yang mencurigakan. Dalam pada itu, beliau berkata SC telah meluluskan tiga lagi lesen pengurusan pelaburan tahun ini yang menjadikan tujuh lesen setakat ini. “Pengurus pelaburan digital ini telah menarik banyak pelabur kali pertama dengan pembukaan hampir 90,000 akaun baharu pada tahun ini. “Jumlah pembukaan menerusi broker dalam talian sahaja telah bertambah dan meningkat lebih 270 peratus tahun ini berbanding tahun lepas atau meningkat hampir empat kali ganda. Purata jumlah dagangan mereka juga meningkat tiga kali ganda tahun ini,” katanya. Syed Zaid berkata, tiga DAX yang telah diluluskan oleh SC pada tahun lepas juga telah beroperasi dengan empat aset digital dibenarkan untuk diniagakan pada platform berkenaan. “Secara terkumpul, lebih 400,000 akaun telah dibuka menerusi tiga DAX berkenaan dengan nilai dagangannya melebihi RM100 juta pada Ogos lepas,” katanya. Menyentuh usaha pengumpulan dana alternatif termasuk menerusi platform ECF dan P2P, beliau berkata jumlah dana tersebut telah melepasi paras RM1 bilion tahun ini yang memberi manfaat kepada lebih 2,500 Perusahaan Kecil dan Sederhana (PKS). “Kelompok yang menyokong pertumbuhan itu adalah mereka yang berusia bawah 35 tahun yang mewakili 60 peratus daripada pelabur individu.“Kewujudan pelabur runcit ini yang juga 84 peratus daripada pelabur individu yang mengambil bahagian, hanya membuktikan lagi tarikan platform-paltform sedemikian,” katanya. Sementara itu, acara SCxSC itu diadakan pada 5 sehingga 7 Oktober ini dan orang ramai boleh mendapatkan maklumat lanjut dengan melayari laman sesawang scxsc.my atau bagi menonton penstriman secara langsung.- Bernama 
See author's posts
